b'\n_START_ARTICLE_\nEspoo Metro Areena\n_START_SECTION_\nHistoria\n_START_PARAGRAPH_\nMonitoimiareenan suunnitteli arkkitehtitoimisto Matti Savolainen Oy, ja rakennusprojektista vastasi Rakennuttajatoimisto CMC Oy. Noin 20 miljoonan euron hintainen hanke rahoitettiin p\xc3\xa4\xc3\xa4osin yksityisill\xc3\xa4 varoilla kuten sponsorisopimuksilla sek\xc3\xa4 aitioiden ja klubi-istuinten myynnill\xc3\xa4. Ensimm\xc3\xa4inen yleis\xc3\xb6tapahtuma j\xc3\xa4rjestettiin 28. tammikuuta 1999, kun hallissa pelattiin j\xc3\xa4\xc3\xa4kiekon SM-liigan ottelu Blues\xe2\x80\x93HIFK, jonka HIFK voitti maalein 3\xe2\x80\x931. Vuonna 2001 areenan p\xc3\xa4\xc3\xa4omistajaksi tuli liikemies Jussi Salonojan omistama Erja-yhtym\xc3\xa4 Oy._NEWLINE_Henkil\xc3\xb6st\xc3\xb6palveluyritys Barona tuli hallin nimisponsoriksi kymmenvuotisella sopimuksella tammikuussa 2009. Sit\xc3\xa4 ennen rakennus tunnettiin L\xc3\xa4nsiAuto Areenan nimell\xc3\xa4. Barona Areenan nimi p\xc3\xa4\xc3\xa4tettiin vaihtaa, kun Espoon kaupunki sopi hallia hallinnoivan yrityksen kanssa yhteisty\xc3\xb6sopimuksen 2015. Nimi vaihtui virallisesti 7. lokakuuta 2015.\n_START_SECTION_\nOminaisuudet\n_START_PARAGRAPH_\nHalli on rakennettu nykytrendin mukaisesti helposti muunneltavaksi urheilun ja viihteen monitoimihalliksi. Hallin yleis\xc3\xb6kapasiteetti vaihtelee tilaisuuksien mukaan. J\xc3\xa4\xc3\xa4kiekko-ottelussa kiinteit\xc3\xa4 istumapaikkoja on 6\xc2\xa0982. Lis\xc3\xa4ksi hallissa on ravintolatiloja sek\xc3\xa4 runsaasti erikokoisia aitioita ja kokoustiloja. Areenan p\xc3\xa4\xc3\xa4asiallinen k\xc3\xa4ytt\xc3\xa4j\xc3\xa4 oli vuoden 2016 konkurssiinsa asti j\xc3\xa4\xc3\xa4kiekon SM-liigassa pelannut Espoo Blues. Hallissa ovat esiintyneet my\xc3\xb6s Suomen j\xc3\xa4\xc3\xa4kiekko- ja koripallomaajoukkue, Korisliigassa pelaava Espoon Honka ja Salibandyliigaa pelaava Esport Oilers. Hallissa on pelattu my\xc3\xb6s kaksi KHL-j\xc3\xa4\xc3\xa4kiekkoliigan ottelua. Palloilun lis\xc3\xa4ksi areena on is\xc3\xa4nn\xc3\xb6inyt mm. nyrkkeily-, taitoluistelu-, tanssi- ja vapaaottelukilpailuja. Musiikkiviihteen puolelta hallissa ovat vierailleet monet kotimaiset ja kansainv\xc3\xa4liset artistit. Uuden Musiikin Kilpailu on j\xc3\xa4rjestetty areenalla nelj\xc3\xa4 kertaa; 2013, 2014, 2017 ja 2018. Urheilun ja viihteen ohella areena on toiminut erilaisten messu-, myynti- ja yritystapahtumien n\xc3\xa4ytt\xc3\xa4m\xc3\xb6n\xc3\xa4._NEWLINE_Espoo Metro Areenan yhteydess\xc3\xa4 on harjoitushalli, jonka teht\xc3\xa4v\xc3\xa4n\xc3\xa4 on palvella mm. Espoo Bluesin junioritoimintaa. Noin 500-paikkainen halli valmistui elokuussa 2015.'